title: 2008/401/ЕО, Евратом: Решение на Комисията от 30 април 2008 година за изменение на процедурния правилник на Комисията по отношение на подробните правила за прилагане на Регламент (ЕО) № 1367/2006 на Европейския парламент и на Съвета относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността

text:
               30.5.2008

               BG

               Официален вестник на Европейския съюз

               L 140/22

      РЕШЕНИЕ НА КОМИСИЯТА

   от 30 април 2008 година
   за изменение на процедурния правилник на Комисията по отношение на подробните правила за прилагане на Регламент (ЕО) № 1367/2006 на Европейския парламент и на Съвета относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността
   (2008/401/ЕО, Евратом)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност, и по-специално член 218, параграф 2 от него,
   като взе предвид Договора за създаване на Европейскатa общност за атомна енергия, и по-специално член 131 от него,
   като взе предвид Договора за Европейския съюз, и по-специално член 28, параграф 1 и член 41, параграф 1 от него,
   като има предвид, че:

               (1)

               Регламент (ЕО) № 1367/2006 на Европейския парламент и на Съвета (1) предвижда прилагането на Орхуската конвенция към институциите и органите на Общността по отношение на достъпа до информация, свързана с околната среда, публичното участие в свързаните с околната среда планове и програми, както и вътрешното преразглеждане и достъпа до правосъдие.

               (2)

               В съответствие с член 13 от Регламент (ЕО) № 1367/2006, институциите и органите на Общността приспособяват, където е необходимо, вътрешния си правилник към разпоредбите на този регламент.

               (3)

               Съгласно член 7 от Регламент (ЕО) № 1367/2006, когато институция или орган на Общността получат искане за достъп до информация за околната среда, с която не разполагат, най-късно в рамките на 15 работни дни те трябва да информират заявителя за институцията или органа на Общността или държавния орган, към който считат, че е възможно заявителят да се обърне за исканата информация, или да прехвърлят искането към съответната институция или орган на Общността или държавен орган, разполагащи с исканата информация. Такава разпоредба липсва в Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (2) или в подробните правила за прилагането на посочения регламент по отношение на Комисията, съдържащи се в процедурния ѝ правилник (3), изменен с Решение 2001/937/ЕО, ЕОВС, Евратом на Комисията (4). Поради това към процедурния правилник следва да се добави специфична разпоредба във връзка с исканията за достъп до свързана с околната среда информация, която не се управлява от Комисията.

               (4)

               По отношение на участието на обществеността член 9 от Регламент (ЕО) № 1367/2006 изисква от институциите и органите на Общността да предоставят, чрез съответни разпоредби и когато всички възможности за действие са все още отворени, ранни и ефективни възможности за участие от страна на обществеността при изготвянето, изменението или преразглеждането на свързаните с околната среда планове и програми. Условията за такова участие са посочени в параграфи 3, 4 и 5 от гореспоменатия член. Общите разпоредби за Комисията са определени в нейното съобщение „Общи принципи и минимални стандарти за консултация със заинтересованите страни от страна на Комисията“ (5). Те следва да се прилагат от всички служби на Комисията във връзка с изготвянето, изменението или преразглеждането на свързаните с околната среда планове и програми.

               (5)

               В дял IV от Регламент (ЕО) № 1367/2006 са предвидени разпоредби за вътрешното преразглеждане на административни актове и пропуски, чието прилагане изисква Комисията да приеме подробни правила.

               (6)

               С оглед прилагането на член 1, параграф 2 от Регламент (ЕО) № 1367/2006 е уместно да бъде изготвен практически наръчник, който да осведомява обществеността за нейните права по силата на споменатия регламент.

               (7)

               Процедурният правилник следва да бъде съответно изменен.

               (8)

               Съгласно член 13 от Регламент (ЕО) № 1367/2006 настоящото решение следва да се прилага от 28 юни 2007 г.,

         РЕШИ:
   Член 1
   Текстът в приложението към настоящото решение се добавя към процедурния правилник.
   Член 2
   Дата на прилагане
   Настоящото решение се прилага от 28 юни 2007 година.

      Съставено в Брюксел на 30 април 2008 година.

            За Комисията

         Stavros DIMAS

            Член на Комисията

      (1)  ОВ L 264, 25.9.2006 г., стр. 13.

      (2)  ОВ L 145, 31.5.2001 г., стр. 43.

      (3)  ОВ L 308, 8.12.2000 г., стр. 26.

      (4)  ОВ L 345, 29.12.2001 г., стр. 94.

      (5)  КOM(2002) 704, окончателен от 11.12.2002 г.

      ПРИЛОЖЕНИЕ
      Подробни правила за прилагане на Регламент (ЕО) № 1367/2006 на Европейския парламент и на Съвета относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността
      Член 1
      Достъп до информация за околната среда
      Срокът от 15 работни дни, посочен в член 7 от Регламент (ЕО) № 1367/2006, започва да тече от датата на вписване на искането от компетентната служба на Комисията.
      Член 2
      Участие на обществеността
      С оглед прилагането на член 9, параграф 1 от Регламент (ЕО) № 1367/2006 Комисията осигурява участието на обществеността в съответствие със съобщението „Общи принципи и минимални стандарти за консултация със заинтересованите страни от страна на Комисията“ (1).
      Член 3
      Искания за вътрешно преразглеждане
      Исканията за вътрешно преразглеждане на административен акт или във връзка с административен пропуск се изпращат по пощата, по факс или по електронна поща до службата, която е отговорна за прилагането на разпоредбата, въз основа на която е бил приет административният акт или по отношение на която е бил заявен административният пропуск.
      Данните за контакт в тази връзка се довеждат до знанието на обществеността с всички подходящи средства.
      При изпращане на искане до служба, различна от отговорната за преразглеждането, тази друга служба го препраща към компетентната.
      Във всички случаи, когато натоварената с провеждане на преразглеждането служба не е Генерална дирекция „Опазване на околната среда“, въпросната служба уведомява споменатата генерална дирекция за постъпването на искането.
      Член 4
      Решения във връзка с приемливостта на искания за вътрешно преразглеждане
      1.   При вписване на искането за вътрешно преразглеждане на неправителствената организация, отправила искането, се изпраща обратна разписка за получаване, като там, където е уместно, тя се изпраща по електронен път.
      2.   Съответната служба на Комисията определя дали неправителствената организация има право да отправи искане за вътрешно преразглеждане в съответствие с Решение 2008/50/ЕО на Комисията (2).
      3.   Съгласно член 14 от процедурния правилник генералният директор или ръководителят на съответната служба са овластени да вземат решение във връзка с приемливостта на дадено искане за вътрешно преразглеждане.
      Решенията във връзка с приемливостта на дадено искане обхващат всяко решение относно правомощията по параграф 2 от настоящия член на отправилата молбата неправителствена организация, своевременното подаване на искането по член 10, параграф 1, втора алинея от Регламент (ЕО) № 1367/2006, както и относно индикацията и съществеността на основанията за искането, както се изисква съгласно член 1, параграфи 2 и 3 от Решение 2008/50/ЕО.
      4.   Когато генералният директор или ръководителят на посочената в параграф 3 служба счете, че искането за вътрешно преразглеждане е цялостно или частично неприемливо, отправилата искането неправителствена организация бива уведомена писмено, а ако е уместно — по електронен път, за решението и неговите мотиви.
      Член 5
      Решения във връзка със съдържанието на исканията за вътрешно преразглеждане
      1.   Всяко решение, с което се установява, че административният акт, чието преразглеждане се изисква, или заявеният административен пропуск нарушава законодателството в областта на околната среда, се взема от Комисията.
      2.   В съответствие с член 13 от процедурния правилник членът на Комисията, натоварен с прилагането на разпоредбите, въз основа на които е бил приет съответният административен акт или по отношение на които е бил заявен административният пропуск, е упълномощен да реши дали административният акт, чието преразглеждане се изисква, или заявеният административен пропуск не нарушава законодателството в областта на околната среда.
      Преотстъпването на правомощията по първа алинея е забранено.
      3.   Отправилата искането неправителствена организация следва да бъде уведомена писмено, а ако е уместно — по електронен път, за резултата от преразглеждането и съответните мотиви.
      Член 6
      Средства за съдебна защита
      Във всеки отговор, с който неправителствената организация бива уведомена, че искането ѝ е цялостно или частично неприемливо, или че административният акт, чието преразглеждане се изисква, или заявеният административен пропуск не нарушава законодателството в областта на околната среда, се посочват възможностите за съдебна защита, в частност завеждане на дело срещу Комисията и/или подаване на оплакване до омбудсмана, или и двете съгласно условията, предвидени съответно в членове 230 и 195 от Договора за ЕО.
      Член 7
      Информация за обществено ползване
      Практически наръчник следва да предоставя на обществеността съответната информация относно нейните права по силата на Регламент (ЕО) № 1367/2006.

         (1)  COM(2002) 704, окончателен.

         (2)  ОВ L 13, 16.1.2008 г., стр. 24.